กรมส่งเสริมการเกษตร แนะอบอุ่นบ่อเลี้ยงจิ้งหรีด สร้างรายได้สูงในฤดูหนาว
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ในช่วงหลายปีที่ผ่านมา แมลงหรือที่เรียกว่า “อาหารใหม่” (Novel Food) เป็นสินค้าดาวรุ่งที่ได้รับความนิยมในกลุ่มผู้บริโภคชาวยุโรปมากขึ้น เนื่องจากแมลงเป็นอาหารทางเลือกที่มีโปรตีนสูง ราคาไม่สูง อีกทั้งยังสามารถผลิตได้ง่ายในท้องถิ่นและเป็นมิตรต่อสิ่งแวดล้อม ทั้งยังมีแนวโน้มความต้องการเพิ่มมากขึ้นเรื่อยๆ ในอนาคต กรมส่งเสริมการเกษตร สนับสนุนให้เกษตรกรเพาะเลี้ยงแมลงเพื่อสร้างรายได้เพิ่มขึ้นในครัวเรือน โดยเฉพาะ “จิ้งหรีด” ซึ่งเป็นแมลงที่เลี้ยงง่าย ทำรายได้เร็ว เจริญเติบโตได้ดีในช่วงอุณหภูมิ 25 – 35 องศาเซลเซียส โดยปกติเลี้ยงเพียง 45 – 50 วัน ก็สามารถจับจำหน่ายได้ และช่วงฤดูหนาวบางพื้นที่มีอุณหภูมิต่ำกว่า 10 – 20 องศาเซลเซียส จิ้งหรีดจะชะงักการเจริญเติบโต ตัวจะโตไม่สม่ำเสมอ ไม่ออกไข่ ขยายพันธุ์ไม่ได้ ทำให้รอบการเก็บผลผลิตมีระยะเวลายาวนานขึ้น และที่สำคัญคือ อาจมีจิ้งหรีดตายเป็นจำนวนมาก กรมส่งเสริมการเกษตร ขอแนะนำให้เกษตรกรให้ความอบอุ่นแก่จิ้งหรีด โดยเทแกลบดิบรองบ่อให้หนากว่าปกติ 1 นิ้ว นำหลอดไฟต่อลงในบ่อเลี้ยงจิ้งหรีด บ่อละ 1 หลอด โดยห้อยด้วยไม้แกนกลาง ให้สูงจากตัวแผงไข่ไก่ที่เป็นที่อยู่ประมาณ 20 เซนติเมตร เปิดไฟที่หลอดเป็นช่วงกลางคืนที่อุณหภูมิเริ่มลดลงจากช่วงเวลากลางวัน เป็นเวลา 1-2 ชั่วโมง/ครั้ง รวมทั้งการคลุมบ่อด้วยพลาสติก หรือผ้าคลุม เพื่อเพิ่มความอบอุ่นให้แก่จิ้งหรีด จะช่วยป้องกันไม่ให้จิ้งหรีดตายและสามารถจับจิ้งหรีดจำหน่ายได้ในระยะการเลี้ยงปกติ ทั้งนี้ช่วงฤดูหนาวนี้ จิ้งหรีดจะมีราคาสูง ราคาขายส่งประมาณกิโลกรัมละ 200 บาทสำหรับพันธุ์จิ้งหรีดที่เกษตรกรนิยมเลี้ยงมี 3 สายพันธุ์ ได้แก่ พันธุ์ทองดำ พันธุ์ทองแดง และพันธุ์ทองแดงลาย หรือสะดิ้ง แต่ละสายพันธุ์มีความแตกต่างกัน